b'\n_START_ARTICLE_\nTom\xc3\xa1s de Torquemada\n_START_PARAGRAPH_\nTomas de Torkemada (Tom\xc3\xa1s de Torquemada, g. 1420\xc2\xa0m. Valjadolide\xc2\xa0\xe2\x80\x93 m. 1498\xc2\xa0m. rugs\xc4\x97jo 16 d. Aviloje)\xc2\xa0\xe2\x80\x93 Ispanijos dominikon\xc5\xb3 ordino vienuolis, karalien\xc4\x97s Izabel\xc4\x97s nuod\xc4\x97mklausys, pirmasis ir \xc5\xbeymiausias Ispanijos generalinis inkvizitorius.\n_START_SECTION_\nBiografija\n_START_PARAGRAPH_\nTiksli gimimo vieta n\xc4\x97ra \xc5\xbeinoma. Laikoma, kad gim\xc4\x97 Valjadolide ar \xc5\xa1alia \xc5\xa1io miesto esan\xc4\x8diame Torkemados kaimelyje dominikon\xc5\xb3 ordino tarnautojo \xc5\xa1eimoje. Labai jauname am\xc5\xbeiuje tapo dominikon\xc5\xb3 vienuoliu, \xc4\xafgijo ba\xc5\xbenytin\xc4\xaf i\xc5\xa1silavinim\xc4\x85. Nuo 1459 m. tapo dominikon\xc5\xb3 vienuolyno Santa Cruz la Real prioru. Ma\xc5\xbedaug \xc5\xa1iuo metu susipa\xc5\xbeino su b\xc5\xabsim\xc4\x85ja Ispanijos karaliene Izabele, pad\xc4\x97jo sudaryti jos ir Aragono karaliaus Ferdinando II santuokos. Tapo karalien\xc4\x97s nuod\xc4\x97mklausiu, taip pat artimiausiu jos s\xc4\x85jungininku ir patar\xc4\x97ju. 1483 m. popie\xc5\xbeius Sikstas IV T. de Torkemad\xc4\x85 paskyr\xc4\x97 Kastilijos ir Aragono, o nuo 1486 m. Valensijos ir Katalonijos generaliniu inkvizitoriumi. Siekdamas Ispanijos politin\xc4\x97s ir religin\xc4\x97s vienyb\xc4\x97s pl\xc4\x97t\xc4\x97 inkvizicijos veikl\xc4\x85. Suformavo inkvizicijos kodeks\xc4\x85, organizacin\xc4\x99 strukt\xc5\xabr\xc4\x85, inkvizicijos teismo eig\xc4\x85. Kiekvienas krik\xc5\xa1\xc4\x8dionis nuo 12 (mergait\xc4\x97s) ir 14 (berniukai) met\xc5\xb3 buvo tinkamas patraukti inkvizicijos teisman. Persekiojo musulmonus, 1492 m. i\xc5\xa1 Ispanijos i\xc5\xa1var\xc4\x97 \xc5\xbeydus. Torkemada pasi\xc5\xbeym\xc4\x97jo fanatizmu ir neperkalbamumu, buvo itin asketi\xc5\xa1kas, nepaperkamas, nekreip\xc4\x97 d\xc4\x97mesio \xc4\xaf autoritetus. Per savo valdymo laikotarp\xc4\xaf Torkemada ~2200 \xc5\xbemoni\xc5\xb3 autodaf\xc4\x97 b\xc5\xabdu atved\xc4\x97 \xc4\xaf tik\xc4\x97jim\xc4\x85._NEWLINE_Po mirties Tomas de Torkemada tapo inkvizicijos ir krik\xc5\xa1\xc4\x8dioni\xc5\xa1kojo fanatizmo simboliu. Sebastiano de Olmedo kronikoje apra\xc5\xa1omas kaip \xe2\x80\x9eeretik\xc5\xb3 k\xc5\xabjis, Ispanijos \xc5\xa1viesa, savo \xc5\xa1alies i\xc5\xa1ganytojas ir ordino garb\xc4\x97\xe2\x80\x9c.'